text:  „Nestojíš nad zákonom. Si predsa kráľ.“ Je to proste smutné. Kým po Čechách sa premával áčkarský Tom Cruise s tomu odpovedajúcim rozpočtom, renomovaným režisérom a špičkovými kolegami-hercami a nakrúcal totálny letný blockbuster Mission: Impossible, k nám potichu došiel priemerný Rob Cohen (ktorý v tom istom roku do kín uviedol nemožný katastrofický biják so Sylvestrom Stalloneom Denné svetlo) a v igelitke si doniesol trápnych 57 miliónov, čo by v tej dobe nezaujalo ani Mečiara a HZDS. Do titulnej úlohy mu niekto tajomný v úzadí nanútil nesympatického hrmotĺka Dennisa Quaida, ktorého celá tá vec evidentne vôbec nebavila a ktorý sa ako herec v minulosti preslávil tým, že mal dieťa s hermafroditným mimozemšťanom. Tá istá záhadná osoba režiséra následne (akiste riadne drasticky a odporne) prinútila do komickej postavy mnícha obsadiť pošuka z Votrelca 3 (!) Petea Postlethwaite. Do hlavnej zápornej úlohy bol následne prepašovaný strašne otravný David Thewlis (ktorý v rovnakom roku pochoval pod čiernu zem príšerný megaprepadák Ostrov Dr. Moreaua) a aby tu bola aj nejaká baba, obsadili pseudoherečku z Johnnyho Mnemonica. Ufff, fakt drsné. No a my sa týmto výsledným "veľdielom" chválime. Až tak málo kvalitných zahraničných filmov u nás vzniklo, že nám neostáva nič iné, len sa chváliť sračkami (Pyunov Adrenalín - Predbehni smrť) a béčkami ako Dračie srdce. Nezáživný, škaredý, nepríjemný, banálny, predvídateľný a blbý film s počítačovým drakom, ktorého z nejakého wtf dôvodu daboval Sean Connery a ktorý je tu len preto, že pár rokov dozadu zaujali svet jaštery v Jurskom parku. Tak si niekto myslel, že ak dá jaštera, navyše lietajúceho, aj sem, bude to udalosť roka. No... nebola. Podpriemerné akčné scény, úbohý pokus o davové pasáže (poznáte tie podfinancované produkcie, kde máte mať davovú scénu a nakoniec na lúku s pár maketami domov vyženiete 14 týpkov, ktorí akože nahnevane mávajú rukami vo vzduchu?), strašný kasting s tomu odpovedajúcimi druhotriednymi hereckými výkonmi, unylá réžia... Potešilo ma pár povedomých záberov na slovenskú prírodu (Čachtice), zopár magických scén a nie úplne márna atmosféra. Ale inak úbohé. Na strane druhej, v porovnaní s video-dvojkou z roku 2000 je to ešte vydarený film.
item_title: Dračí srdce
item_directors: Rob Cohen
item_screenwriters: Charles Edward Pogue
item_cast: Dennis Quaid David Thewlis Pete Postlethwaite Dina Meyer Jason Isaacs Brian Thompson Eva Vejmělková Milan Bahúl Julie Christie Sean Connery John Gielgud Miroslav Kasprzyk Lee Oakes